b'\n_START_ARTICLE_\nOdds\n_START_PARAGRAPH_\nBegrebet odds er i statistik og spilteori defineret som sandsynligheden for at opn\xc3\xa5 et bestemt udfald af et eksperiment. I kortspillene poker og bridge repr\xc3\xa6senterer det sandsynligheden for at tr\xc3\xa6kke henholdsvis v\xc3\xa6re i besiddelse af et bestemt kort. Hvis eksperimentet g\xc3\xa5r ud p\xc3\xa5 at tr\xc3\xa6kke et kort fra et normalt kortspil med 52 forskellige v\xc3\xa6rdier af kortene, har hvert kort samme sandsynlighed 1/52. Hvis det trukne kort l\xc3\xa6gges tilbage i bunken, er sandsynligheden igen 1/52 for at tr\xc3\xa6kke hvert enkelt kort. Hvis kortet ikke l\xc3\xa6gges tilbage, er sandsynligheden ved n\xc3\xa6ste eksperiment 1/51 for hvert tilbagev\xc3\xa6rende kort. Dette kan ogs\xc3\xa5 udtrykkes som \xc3\xa6ndringen af odds for det n\xc3\xa6ste udfald._NEWLINE_Begrebet anvendes ligeledes om fasts\xc3\xa6ttelse af gevinsten i spil p\xc3\xa5 eksempelvis forskellige sportsbegivenheder. Odds repr\xc3\xa6senterer her ikke den direkte sandsynlighed for udfaldet af f.eks. en given fodboldkamp, men derimod det bel\xc3\xb8b som en bookmaker vil betale, hvis man har spillet p\xc3\xa5 det rigtige resultat. Et eksempel herp\xc3\xa5 kan v\xc3\xa6re en fodboldkamp, hvor resultatet uafgjort har odds 2,12. Det betyder, at hvis man har spillet rigtigt f\xc3\xa5r man sine penge 2,12 gange igen. Man modtager med andre ord 212 kroner, hvis man har satset 100 kroner. Teoretisk er der s\xc3\xa5ledes egentlig tale om "omvendte odds", hvor det mest sandsynlige resultat giver mindst udbytte for spillerne.\n_START_SECTION_\nOdds-typer\n_START_PARAGRAPH_\nDanske Spils v\xc3\xa6ddem\xc3\xa5l p\xc3\xa5 Oddset har taget navn efter begrebet Odds. Det er dog forskel p\xc3\xa5, hvordan odds beregnes hos forskellige bookmakere. Der findes eksempelvis europ\xc3\xa6iske, britiske og asiatiske betting odds.'